Diari Oficial de la Generalitat Valenciana


Sumari del DOGV 3564, del 19-08-1999 (1999/7479)

ORDRE d'1 d'agost de 1999, del conseller de Justícia i Administracions Públiques, per la qual determinades atribucions són delegades en diversos òrgans de l'administració del Govern Valencià.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3564

Data del DOGV
:   19-08-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/7479


Data del document
:   01-08-1999

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * Conselleria Justícia i Administracions Públiques
    * administració regional
    * delegació de poders
    * competència administrativa

ORDRE d'1 d'agost de 1999, del conseller de Justícia i Administracions Públiques, per la qual determinades atribucions són delegades en diversos òrgans de l'administració del Govern Valencià. [1999/7479]
  
Segons el que preveu l'article 68 de la Llei 5/1983, de 30 de desembre, de Govern Valencià, en relació amb el que ha disposa l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior, i per tal d'aconseguir una major agilitat i simplificació en la gestió i resolució dels assumptes que en matèria de personal i funció pública corresponen a aquest departament,
  
ORDENE
  
Article 1
  
Delegar en el titular de la Direcció General de Funció Pública les atribucions següents:
  
a) La classificació dels llocs de treball de l'administració del Govern Valencià, mitjançant el sistema determinat reglamentàriament (article 27, lletra d), de la Llei de la Funció Pública Valenciana).
  
b) Una vegada classificats els llocs de treball i elaborades les seues corresponents relacions, l'aprovació i modificació d'aquestes, les quals seran publicades en el Diari Oficial de la Generalitat Valenciana (articles 18.1 i 27, lletra c), de la Llei de la Funció Pública Valenciana).
  
c) Els nomenaments del personal funcionari interí i la contractació del personal laboral fix, conforme s'estableix reglamentàriament (articles 5 i 27, lletra j), de la Llei de la Funció Pública Valenciana).
  
Article 2
  
Delegar en els/les titulars dels òrgans de l'administració del Govern Valencià relacionats en l'article següent la formalització dels contractes laborals de duració determinada, previ compliment de la normativa vigent en matèria de crèdits pressupostaris i contractació, a celebrar en els supòsits següents:
  
a) Per als casos de substitucions de personal laboral previstos en l'Ordre conjunta, de 30 de maig de 1990, de les conselleries d'Economia i Hisenda i d'Administració Pública (DOGV núm. 1324, de 13 de juny).
  
b) Per a atendre una acumulació de tasques.
  
c) Per a la realització d'una obra o servei determinats.
  
d) Per als casos en què siga d'urgent necessitat la cobertura temporal de llocs de treball de naturalesa laboral, sempre que estiguen dotats pressupostàriament i inclosos en les plantilles o relacions de llocs de treball, tant si els llocs estan vacants com si hi ha titulars amb dret a reserva per qualsevol de les causes previstes legalment.
  
e) Per als casos d'alliberament sindical del titular del lloc de naturalesa laboral.
  
Aquests contractes s'adaptaran a les corresponents modalitats regulades en la normativa aplicable en desplegament de l'Estatut dels Treballadors en matèria de contractes de duració determinada.
  
Article 3
  
Els contractes laborals de duració determinada relacionats en l'article anterior es formalitzaran pels i per les titulars dels òrgans de l'administració del Govern Valencià següents:
  
a) Les secretaries generals de la Presidència de la Generalitat Valenciana; de la Conselleria d'Economia i Hisenda; de la Conselleria d'Obres Públiques, Urbanisme i Transports; de la Conselleria d'Indústria i Comerç; de la Conselleria d'Agricultura, Pesca i Alimentació; de la Conselleria de Justícia i Administracions Públiques, de la Conselleria d'Ocupació i de la Conselleria de Medi Ambient, respecte als contractes que es formalitzen en l'àmbit de les respectives conselleries.
  
b) La Secretaria General de la Conselleria de Benestar Social, respecte als contractes que se formaliitzen en els serveis centrals de la conselleria.
  
c) Les direccions generals de l'Institut Valencià de la Joventut; de l'Institut Valencià d'Investigacions Agràries; de l'Institut Valencià d'Estadística i de l'Organisme Públic Valencià d'Investigació, respecte als contractes que es formalitzen en els seus respectius ens autònoms.
  
d) La Direcció General de Personal de la Conselleria de Cultura, Educació i Ciència, i la Direcció General de Recursos Humans i Econòmics de la Conselleria de Sanitat, respecte als contractes que es formalitzen en els serveis centrals respectius.
  
e) Les direccions territorials de les conselleries de Benestar Social; Cultura, Educació i Ciència, i Sanitat; respecte als contractes que es formalitzen en el seu àmbit territorial respectiu.
  
Article 4
  
1. Les resolucions administratives del titular de la Direcció General de Funció Pública que s'adopten per delegació, indicaran expressament aquesta circumstància i es consideraran dictades per l'òrgan delegant.
  
2. Igualment, en els contractes laborals fixos o de duració determinada que es formalitzen en virtut de la delegació de l'exercici de competències que mitjançant la present ordre s'efectua, es farà constar expressament aquesta circumstància, i es consideraran formalitzats per l'òrgan delegant.
  
DISPOSICIÓ DEROGATÒRIA
  
Queden expressament derogades les ordres del conseller d'Economia, Hisenda i Administració Pública de 3 de març de 1997, per la qual es deleguen determinades facultats en el director general de Funció Pública (DOGV núm. 2946, de 6 de març), i de 2 de maig de 1997, per la qual es delega el nomenament de personal funcionari interí i la contractació de personal laboral de duració determinada en alguns supòsits, en diversos òrgans de la Generalitat Valenciana (DOGV núm. 3005, de 3 de juny).
  
DISPOSICIÓ FINAL
  
Primera
  
La Direcció General de la Funció Pública queda facultada per a dictar les instruccions que considere necessàries per a una millor gestió de les matèries regulades en la present ordre.
  
Segona
  
Aquesta ordre entrarà en vigor el dia de la data.
  
València, 1 d'agost de 1999
  
El conseller de Justícia i Administracions Públiques,
  
SERAFÍN CASTELLANO GÓMEZ